CELEX: C2005/217/51
Language: el
Date: 2005-09-03 00:00:00
Title: Υπόθεση C-247/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 9 Ιουνίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/26
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 9 Ιουνίου 2005
   (Υπόθεση C-247/05)
   (2005/C 217/51)
   Γλώσσα διαδικασίας: η ολλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Μηνά Κωνσταντινίδη και Michel van Beek, άσκησε στις 9 Ιουνίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου των Κάτω Χωρών.
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, μη μεταφέροντας ορθώς στο εσωτερικό δίκαιο την οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρυπάνσεως (1), παρέβη τις υποχρεώσεις που υπέχει από τα άρθρα 2, παράγραφοι 6 και 11, 5, παράγραφος 1, 9, παράγραφοι 3 έως 6, 13, παράγραφος 2, δεύτερη περίπτωση, και 14, δεύτερη περίπτωση, και από τα παραρτήματα III και IV της οδηγίας αυτής·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         Ισχυρισμοί και κύρια επιχειρήματα:
   Η Ολλανδική Κυβέρνηση έλαβε εμπροθέσμως τα απαιτούμενα νομοθετικά και κανονιστικά μέτρα προκειμένου να συμμορφωθεί προς την οδηγία, το δε υπό προετοιμασία νομοσχέδιο χρησιμεύει μόνο για διευκρίνιση και αποσαφήνιση πτυχών της οδηγίας.
   Η Επιτροπή υπενθυμίζει ότι ο τρόπος που τα κράτη μέλη οφείλουν να μεταφέρουν τις οδηγίες στην εσωτερική έννομη τάξη έχει συχνά περιγραφεί από το Δικαστήριο με μια τυποποιημένη έκφραση. Στην απόφαση της 30ής Μαΐου 1991, C-361/88, Επιτροπή κατά Γερμανίας (Συλλογή 1991, σ. I-2567, σκέψη 15) το Δικαστήριο χρησιμοποίησε την ακόλουθη διατύπωση:
   
      «(…) η μεταφορά οδηγίας στο εσωτερικό δίκαιο δεν προϋποθέτει κατ' ανάγκη τυπική και κατά γράμμα επανάληψη των διατάξεών της σε ρητή και ειδική νομική διάταξη και μπορεί, ανάλογα με το περιεχόμενο της οδηγίας, να αρκεί ένα γενικό νομικό πλαίσιο, εφόσον αυτό εξασφαλίζει πράγματι την πλήρη εφαρμογή της οδηγίας κατά τρόπο επαρκώς σαφή και συγκεκριμένο, ούτως ώστε, αν η οδηγία έχει ως σκοπό να δημιουργήσει δικαιώματα υπέρ των ιδιωτών, να παρέχεται στους αντλούντες δικαιώματα η δυνατότητα να λάβουν πλήρη γνώση των δικαιωμάτων τους και να τα επικαλούνται, εφόσον συντρέχει περίπτωση, ενώπιον των εθνικών δικαστηρίων.»
   
   Εν προκειμένω, η Επιτροπή θεωρεί ότι, όσον αφορά τη μεταφορά της οδηγίας στην ολλανδική έννομη τάξη, σε πλείστα σημεία δεν μπορεί να γίνει λόγος για μια τέτοια «επαρκή» μεταφορά.
   
      (1)  ΕΕ L 257, σ. 26.